ስቃይ ይብቃ በኔ!!!

ውዴ በዕንባ ሸኝተሽኝ ዛሬም አነባለሁ
ተቃጥዬ በፈላ ውሃ ሳልኖር ‘አለሁ’ እላለሁ 
አርሬ ደብኜ ተደብቄ የደም ዕንባ አለቅሳለሁ
መቃጠል ሳያንሰኝ ከቤት ተገፍቼ ከውጭ ተጥዬ
ከውሻ አንሼ ምግብ ተነፍጌ ስቃዩንም ችዬ
ቀኑ ጨልሞብኝ ህመም ውስጤ መልቶ ተለብልቤ ተቃጥዬ
በግፍ ገመድ ታስሬ አለሁኝ መኖር ካሉት ታምሜ ተበድዬ
ስደት እሳት መሆኑን ባውቅ ኖሮ
ስደት ስቃይ መሆኑን ብገነዘብ ኖሮ
የሚያኖር በማይሽር ቁስል ልብን ሰብሮ
ማንነትን የሚገድል ነገን የሚሰውር ቀብሮ 
ባውቅ ኖሮ ባክኖ እንደሚቀር ተሰቃይቶ ዳክሮ
መቼ እወጣ ነበር ከቤቴ ካገሬ ከመንደሬ
ምን ዋጋ አለው አሁን ብፀፀት? 
ያኔ በሁሉም ስመከር አሻፈረኝ ብዬ በተስፋ ታምኜ
ተስዬ ለታቦት ‘አሳካልኝ’ ብዬ አምላኬን ለምኜ
ማስተዋሉ ርቆኝ በህልም ታውሬ እውነትን ሸፍኜ
ያንቺ ብለህ የሰጠኸኝን ስጦታ ትቼ ሌላ ተመኝቼ
ልሆን መፃተኛ አፍርሼ ኪዳንህን ከራሴ ሸሽቼ
በልቤ ብዬ ሁሉንም - ማተቤን በጥሼ - ስሜንም ቀይሬ
የማላውቀው ናፍቆኝ - ወጣሁኝ - ተቅበዝብዤ በርሬ
ወንድሞቼ እህቶቼ ወገኖቼ
ደሜን አንጠፍጥፌ ቀን ሌሊት ተጠምጄ
እያማረኝ ሳልበላ - ሳልደሰት - የማልወደውን ወድጄ
ፍላጎቴን አፍኜ - ተገዝቼ - ሆኜ ዕቃ - ልጅነቴን ትቼ ክጄ
የልፋቴ ዋጋ በደል ሆኖ - ለሰቆቃ ኑሮ ተሰጥቼ ተገድጄ
ህልምና ዕውነት መች አንድ ሆነና አለሁኝ በአሳር
ፍትህ በሌለበት ሰላም ከኔ ርቆ - ሆኜ ዘመናዊ አሽከር
ምን ዋጋ አለው አሁን ብፀፀት?
የማይኮነውን ሆኜ ላትከለስ ላትደገም ህይወት
ያለምኩት ላይሆንልኝ ተቃጥዬ አርሬ በእሳት
ቢደርስ ከፀባዖቱ የራሄልን ዕንባ ዛሬም አነባለሁ
በሃዘን በትካዜ ግራ ገብቶኝ መሮኝ አለቅሳለሁ
ዝም አልሽኝ ሀገሬ … ካንቺ ተፈጥሬ?
ይሁና … ላምላክ እንጂ ለማን ‘አቤት’ ልበል?
ፈጣሪዬ እራራልኝ ድረስልኝ የስካሁኑ ይበቃኛል
እርዳው ብቸኝነቴን መባዘኔን ለብቻ ማቃተቴን
አርነትም አውጣኝ አትተወኝ ፍረድልኝ ዝምም አትበለኝ 
ስርየት አርግልኝ ስብሃቴን ተቀበለኝ

በጋዳፊ … በእሳት ለተቃጠለቸው ኢትዮጵያዊት የተደረሰ ግጥም
